 उमर अब्दुल्ला दी अगुआई च नेशनल कांफ्रेंस गठबंधन सरकार गी सत्ता संभाले दे 40एं दिनें थमां उप्पर दा समां होई गेआ ऐ ब एजें तक्कर सरकार पासेआ एह तै कीता जाना बाकी ऐ जे नोहाड़े मंत्रिमंडल दा आकार किन्ना होग ते सरकार दा एजेंडा केह होग, एहदे कन्नै नमीं राजनीतिक सत्ता दी काबलियत ते क्षमता उप्पक शक होआ करदा ऐ।  एहदे कन्ने इस गल्ला दा बी पता लग्गा करदा ऐ जे नमें गठबंधन दे घटक दल अपनिएं दूरिएं गी खत्म करने दे काबल नेईं होई पाए हैन ते नां गै मंत्रिएं दी चोन ते नीति बनाने दे मामलें च उदी राऽ मजबूत होई पाई ऐ, जेहदे उप्पर उंदे च खरा मता मतभेद ऐ।  कुसा बी गठबंधन दा सब्भने थमां रूरी कम्म शासन लेर्ठ सांझा न्यूनतम कार्यक्रम दा सब्भने थमां जरूरी कम्म शासन लेई सांझा न्यूनतम कार्यक्रम दा निर्माण करना ते नीतिआं बनाना हुंदा ऐ।  बक्ख-बक्ख मामलें च दौनें पार्टिएं बश्कार केईं चाल्ली दे मतभेद न।  खासकर राजनीति ते केंद्र रिआसत दे सरबंधे दी हालत ते सब्भने गी पता ऐ।  जित्थें इक बक्खी नेकां रिआसती च 1953 थमां पैहल्ले दी संवैधानिक स्थिति गी ब्हाल कीत्ते जाने दी पैरवी करदी ऐ, जेहड़ा के चुनाएं दरान पार्टी दे घोशनापत्र च बी शामल हा, उत्थे गै कांग्रेस थोड़ा मता मौजूदा स्थिति गी ब्हाल रक्खने दी पैरवी करा करदी ऐ।  इक बारी फ्ही नेकां जेहदी नींह कश्मीर दी ऐ, अलगाववादिएं कन्ने गल्लबात करने, मानवाधिकारनें दे हनन गी खत्म करने ते सख्त कनून गी बापस लैने दी पैरवी करदी ऐ ब कांग्रेस दी अक्ख जम्मू दे बोट बैंक उप्पर ऐ जिस करी अपने भाशनें ते घोशनापत्रे च ओह जम्मू कन्नै होआ करदे भेदभाव गी दूर करने दी वकालत करदी रेई ऐ।  भारतीय जनता पार्टी ते ओहदे जनेहिएं होर जम्मू केंद्रित पार्टिएं दी तर्ज उप्पर गै कांग्रेस नै बी रिआसती च नमें परिसीमन आयोग गी स्थपित करने दी वकालत कीत्ती ऐ जदके नेकां ब‘रें 2026 तक्कर मौजूदा स्थिति, जेहड़ी के संवैधानिक तौर उप्पर थ्होई दी ऐ गी बरकरार रक्खने दी गल्ल उप्पर अड़ी दी ऐ। 